Crusaders trek die Lions se tandeFoto: Crusaders/Facebook Die Lions se Superrugby-probleme lyk nie einde te hê nie nadat hulle Vrydag ŉ nederlaag teen die Crusaders gely het. Die Crusaders het die Lions met 36-10 in Christchurch geklop. Die Lions het moedig begin maar Braydon Ennor het sommer binne die eerste vyf minute agter die besoekers se doellyn gaan kuier. Die Lions was op die agtervoet en Richie Mo’unga het die Crusaders se voorsprong vergroot en die verdedigende kampioen het teen rustyd met 17-3 voorgeloop. Dinge het nie in die tweede helfte veel beter gegaan nie en George Bridge het nog punte vir die tuisspan aangeteken. Ruan Combrinck het darem vir ŉ bietjie opwinding gesorg toe hy onderskep en die Lions se enigste drie aangeteken het. Die negemalige Superkampioen het eindelik vyf drieë aangeteken en sodoende hul onoorwonne rekord teen die Lions in Christchurch behou. Puntemakers: Crusaders 36 (17): Drieë: Braydon Ennor, Sevu Reece (2), George Bridge (2). Doelskoppe: Richie Mo’unga (4). Strafskop: Mo’unga Lions 10 (3): Drie: Ruan Combrinck. Doelskop: Elton Jantjies. Strafskop: Jantjies.